b'\n_START_ARTICLE_\nCarinska stra\xc5\xbea (Avstrija)\n_START_SECTION_\nPredhodniki finan\xc4\x8dne stra\xc5\xbee\n_START_PARAGRAPH_\nZ nastopom novega veka in pove\xc4\x8devanjem trgovanja so se tudi v Habsbur\xc5\xa1ki monarhiji pojavile prve slu\xc5\xbebe, ki so bile sorodne sodobnim finan\xc4\x8dnim stra\xc5\xbeam. Carinsko-mitninski konjeniki ali iblajtarji so se pojavili \xc5\xbee sredi 16. stoletja in so varovali dr\xc5\xbeavne meje pred Turki in Tatari, s kurjenjem kresov so skrbeli za opozarjanje pred Turki, obenem pa lovili tihotapce. Iblajtarji \xc5\xa1e niso bili pravi finan\xc4\x8dni stra\xc5\xbeniki, ampak neizobra\xc5\xbeeni stra\xc5\xbeniki._NEWLINE_Porta\xc5\xa1i so bili oboro\xc5\xbeena carinsko-mitninsko-varnostna slu\xc5\xbeba, ki se je pojavila ob koncu 17. stoletja na zunanjih ogrskih mejah in na meji s Poljsko. Sredi 18. stoletja so mejni carinsko-mitninski nadzor opravljale razli\xc4\x8dne slu\xc5\xbebe. Porta\xc5\xa1ke enote so se razvile v velike nadzorne enote po 1900 nadzornikov ali bankalistov, ki so jim podporo nudili voja\xc5\xa1ki oddelki s 4.000 vojaki. Ko je Marija Terezija uvedla tridesetinsko carino, se je za razli\xc4\x8dne mejne nadzornike pojavilo tudi ime\xc2\xa0\xc2\xbbmejna milica\xc2\xab\xc2\xa0(Granitz-Milice). Konec 18. stoletja je zaradi nemirnih \xc4\x8dasov mejni nadzor prevzela vojska, ki je za potrebe carinsko-bankalnega uporabljala uporabljala odslu\xc5\xbeene in slabo izobra\xc5\xbeene vojne veterane, imenovane kordonisti.'